“Малая радзіма, святая зямля! Ты цягнеш да сябе нябачнай, але дужа моцнай ніткай, падобнай на тую, што звязвае ўсё жыццё маці і дзіця…”

Кожны чалавек, які паважае сябе, павінен ведаць гісторыю сваёй малой радзімы. Мінулае трэба ведаць, бо гэта нашы карані.

Старонкі гэтых Кніг для тых, каму неабыякавы лёс малой радзімы,для тых, хто ганарыцца сваёй старонкай, святой зямлёй дзядоў і прадзедаў.

Шмат легендаў існуе пра нашу зямлю, якія пераходзяць з пакалення ў пакаленне. Але разам з імі існуе і сапраўдная гісторыя развіцця нашай роднай старонкі.

Першы ўспамін аб нашых вёсках быў надрукаваны ад 1720 года.Усяго на тэрыторыі нашай малой радзімы быў 31 населены пункт і кожны з іх мае сваю гісторыю развіцця.

**Вёска Семукачы**

Вёска Семукачы вядома з 18 стагоддзя. У 1848 годзе мелася драўляная царква, 68 двароў. З 1860 года меліся хлебазапасны магазін, піцейны дом, царква, школа граматы, якая ў 1907 годзе ператворана ў царкоўна-прыходскую школу. У 1909 – 156 двароў, 1108 жыхароў. На базе дарэвалюцыйнай адкрыта працоўная школа 1-й ступені, у якой у 1925 годзе было 65 вучняў.

З 1925 года дзейнічала хата-чытальня. У 1926 – 181 двор, 1157 жыхароў. У лютым 1930 года арганізаваны калгас «Колас», у якім спачатку было 7, а ў 1931 – 140 гаспадарак, меўся трактар, а ў 1932 – стацыянарная кінаустаноўка. У 1936 годзе ў пачатковай школе было145 вучняў, у іх ліку 42 піянеры. У пачатку 60-х гадоў ХХ ст. было дзве школы: адна пачатковая школа і другая 4-10 класы.

Да 1941 года за вёскай Семукачы працаваў шклозавод.

У сакавіку 1942 года партызаны разбурылі вясковы маслазавод. У вёсцы і ваколіцы базіраваўся 113-ты партызанскі атрад. У 1943 годзе гітлераўцы спалілі вёску. Быў растраляны старшыня калгаса Лагунцоў і яшчэ 42 чалавекі. За вызваленне вёскі загінулі 56 савецкіх воінаў, якія пахаваны ў брацкай магіле ў цэнтры вёскі. На фронце загінулі 90 вяскоўцаў.

З 16.07.1954 веска – цэнтр сельсавета.

У 1967 годзе пабудаваны Семукацкі сельскі клуб.

У 1973 годзе пабудавана Семукацкая сярэдняя школа.

У 1990 – 179 гаспадарак, 425 жыхароў, цэнтр саўгаса «Колас». Працавалі сярэдняя школа, аддзяленне сувязі, Дом культуры, аддзяленне ашчаднага банка, бібліятэка, сталовая, дзіцячы сад, аптэка.

2009 – пабудаваны прыватны магазін.

2009 – вёска Семукачы атрымала статус аграгарадка

2015 – у выніку рэарганізацыі Гарадзішчанскай СУБ ўтворана Семукацкая сельская амбулаторыя.

У 2019 годзе паштовае аддзяленне Семукачы перанесена ў будынак адміністрацыі ААТ «Магілёўская РАПТ».

1990 – 179 гаспадарак і 425 жыхароў; 2021 – 121 гаспадарка і 297 жыхароў.

**Вёска** **Вялікія Бялевічы**

У кнізе "Помнікі старажытнарускага беларускага пісьменства" вядома, што вёска раней называлася Былевічы.

Да рэвалюцыі яна належала пану Бабылю Канстанціну Андрэевічу. У пана было 4 надзела зямлі (1надзел – пяць дзесяцін). Увогуле 7308 га.

Пасля кастрычніцкай рэвалюцыі ў вёсцы ў 1929 годзе ўтварыўся калгас, які называўся «Першая пяцігодка». Першымі ўступілі сем сем'яў. Пасля ўступілі апошнія. Да вайны калгас пабудаваў свінаферму, кароўнік, склеп для захоўвання бульбы. Кіраванне калгасу знаходзілася ў хаце Куракіна Кліма Сцяпанавіча. Першымі камуністамі былі Царкоўны Сямён Іванавіч і Укружскі Ягор Ягоравіч.

Падчас ВАВ у вёску немцы ўвайшлі праз два тыдні. У кожным доме быў ператрус. Там, дзе былі знойдзены вінтоўкі альбо тол, дамы былі спалены. У навакольных лясах дзейнічала брыгада Асмана Касаева, а

сувязной была Барбарчык Марыя Дзмітрыеўна.

У верасні 1943 года гітлераўцы спалілі 128 дамоў і растралялі 16 чалавек. На фронце загінула 49 аднавяскоўцаў.

Пасля вайны калгас аднаўляўся. Была пабудавана пачатковая школа.

Першага красавіка 1965 года на базе калгаса ўтварыўся саўгас «Бялевічы». Пачалося актыўнае будаўніцтва жылля. З 1970 па 2000 годы утварыліся новыя вуліцы.

1970 – пабудавалі клуб, магазін, 1973 – сярэдняя школа, 1981 – ФАП, 1982 – дзіцячы сад, 1998 – паштовае аддзяленне.

У 2002 годзе сярэдняя школа рэарганізавана ў базавую, 2013 – у пачатковую, 2014 – закрыта.

1990 – 101 гаспадарка і 480 жыхароў; 2021 – 109 гаспадарак і 275 жыхароў.

**Вёска Александроў**

Першы ўспамін аб вёсцы быў у 1897 годзе.

У 1929 арганізаваны калгас «Першага мая» (старшыня Пракапенка Міхаіл Мікалаевіч), мелася кузня, было дзве брыгады.

У гады ВАВ з 1941 г. па 1944 г. акупіравана фашысцкімі захопнікамі. У час акупацыі дзейнічала падпольная камсамольская арганізацыя.

Пасля вайны была адкрыта пачатковая школа ў дамах Альховіка Емельяна і Цярэнція.

Асобны будынак пачатковай школы быў пабудаваны ў 1961 годзе

(настаўніца –Паддубская Анастасія Іванаўна).

У канцы 50-х гадоў ХХ ст. у вёсцы адкрыўся ФАП, які прапрацаваў да 1981 года, паштовае аддзяленне, магазін, якія прапрацавалі да канца 90-х гадоў ХХ ст.

З 1965 г. знаходзіцца ў складзе саўгаса «Бялевічы».

1990 – 52 гаспадаркі і 145 жыхароў; 2021 – 8 гаспадарак і 10 жыхароў.

**Пасёлак Аляксандроў**

Заснаваны ў пачатку 20-х гадоў ХХ ст. перасяленцамі з бліжэйшых хутароў. З 1924 па 1965 гады знаходзілася ў складзе Гарадзішчанскага сельсавета. З 1965 – у складзе Семукацкага сельсавета.

У 1926 – 5 гаспадарак і 33 жыхары. У 1930 годзе жыхары ўступілі ў калгас.

У 1965 годзе веска увайшла ў склад саўгаса «Колас».

1990 – 8 гаспадарак і 11 жыхароў; 2021 – 1 гаспадарка і 1 жыхар.

**Вёска Алень**

Першыя згадкі пра вёску Алень ідуць з 1560 года. З 1920 года дзейнічала гарбарня, а ў 1858 годзе ужо меліся млын і карчма. У 1884 годзе пачала дзейнічаць царкоўна-прыходская школа. Непадалёку была ферма, вадзяны млын і сукнавальня.

У 1933 годзе арганізаваны калгас «Асветнік». У калгасе было 5 брыгад, пабудавана стайня і кароўнік. Было 2 трактары.

У жніўні 1942 гітлераўцы растралялі 38 вяскоўцаў, спалілі хаты.

Пасля вайны працавала пачатковая школа.

З 1960 года веска знаходзіцца ў складзе саўгаса «Колас». Мелася трактарная брыгада з больш за 20 трактароў, зернетока, 4 свірны для захоўвання збожжа.

У пачатку 70-х гадоў ХХ ст. пабудаваны магазін, які працаваў да 2007 года Таксама пабудавана базавая школа і клуб, якія прапрацавалі да пачатку 2000 гадоў.

1990 – 106 гаспадарак і 180 жыхароў; 2021 – 20 гаспадарак і 24 жыхары.

**Вёска Альхоўка**

Першыя пасяленцы прыйшлі з в. Загацце Клічаўскага раёну ў 1900 годзе і засталіся тут назаўсёды.

Вяскоўцы ў 1930 годзе ўступілі ў калгас, які знаходзіўся ў в. Коркаць.

Былі ў вёсцы канюшні, але яны пазней згарэлі.

Частка насельніцтва не ўступіла ў калгас. Людзі займаліся цяслярствам, земляробствам.

З 1960 у складзе саўгаса «Бялевічы».

1990 – 23 гаспадаркі і 47 жыхароў; 2021 – 20 гаспадарак і 24 жыхары.

**Вёска Арлянка**

Першае ўпамінанне аб вёсцы было ў канцы 19 стагоддзя (1897). У 1909 – 20 гаспадарак і 215 жыхароў. У 1924 годзе уваходзіла ў склад Коцінскага сельсавета, 1925 – Ханаўскі, 1965 – Семукацкі сельсавет.

У 1926 – 12 гаспадарак і 72 жыхары. У 1930 годзе жыхары уступілі ў калгас імя Някрасава.

У 1965 годе веска ўвайшла ў склад саўгаса «Колас».

1990 – 17 гаспадарак і 30 жыхароў; 2021 – 3 гаспадаркі і 3 жыхары.

**Вёска Астраўшчына**

Са слоў старажылаў назва населенага пункта пайшла ад прозвішча пана Даса Астроўскага, які жыў там у далёкім мінулым.

У вёсцы былі сядзіба пана, які меў склеп, млын, хлявы, свіраны, кароўнікі, стайні.

З гістарычных даведнікаў вядома, што вёска заснавана ў пачатку 20-х гадоў ХХ ст. перасяленцамі з другіх вёсак. У 1930 годзе у вёсцы быў арганізаваны калгас імя «Някрасава».

Да вайны працаваў харчовы ларок. У пасляваенныя гады тут размяшчаліся стайні і малочная ферма.

З 1960 да 1970 года ў вёсцы Астраўшчына працавалі аптэка і бальніца. З 1970 да 1980 года працаваў малаказавод. З 1980 да 1990 года працавала звераферма па вырошчванню пушніны.

У 1960 годзе вёска ўвайшла ў склад саўгаса «Колас». На Астраўшчыне размяшчаліся вытворчая брыгада і свінагадоўчая ферма.

1990 – 26 гаспадарак і 39 жыхароў; 2021 – 3 гаспадаркі і 3 жыхары.

**Вёска Вялікае Запаточча**

Вядома з 18 стагоддзя.

З 1897 годзе ў вёсцы меліся школа граматы, піцейны дом. У 1912 адкрыта земская школа, потым на базе дарэвалюцыйнай адкрыта працоўная школа І ступені. У 1926 годзе в. Запаточча падзелена на дзве: Вялікае Запаточча і Малое Запаточча.

У 1930 годзе вяскоўцы ўступілі ў калгас.

З 1941 па 1944 гады акупіравана фашыстамі. Пасля вайны школа размяшчалася ў хатах Старавойтавай Агрыпіны і Навумавай Пелагеі. У сярэдзіне 50-х гадоў ХХ ст. пабудавана базавая школа. Настаўнікам пачатковых класаў была Нікіфарава Ева Сцяпанаўна. У 1960 годзе школа згарэла. Дзеці вучыліся ў доме С.С. Сідарэнка.

У пачатку 70-х гадоў ХХ ст. перайшлі ў Аленскую базавую школу.

Пасля ВАВ да канца 60-х гадоў працавала лаўка. З 1960 працавала грыбаварня, разводзілі гусей, авечак, курэй, трымалі дойны статак (400 галоў) і быкоў для адкорма, была свінагадоўчая ферма,15 трактароў, мехмайстэрня.

1990 – 87 гаспадарак і 168 жыхароў; 2021 – 29 гаспадарак і 60 жыхароў.

**Вёска Вазраждзенне**

У 19 стагоддзі на тэрыторыі вёскі была дача пана Сіпайла. Так як пан Сипайла быў вялікім аматарам палявання, то ён утрымліваў шмат коней, была свая кузня. Пасля рэвалюцыі, у 1922 годзе, была створана сельскагаспадарчая арцель «Вазраждзенне». У далейшым адсюль пайшла назва вёскі. У склад арцелі ўваходзіла 10 сем'яў. Арцель праіснавала да 1927 года. 1930 годзе жыхары вескі уступілі ў калгас «Бальшавік» у в. Гарадзішча. У весцы пабудаваны кароўнік, свінаферма. Ад пана засталася стайня. У час ВАВ вёска была часткова спалена. Пасля вайны пачатковая школа была ў хаце Кавалёва Міхаіла. З 1950 года вучыліся ў школе ў в. Гарадзішча.

У 1965 годз веска ўвайшла ў склад саўгаса «Колас». Пры саўгасе ўсе хлявы выкарыстоўваліся пад сушку лёну.

1990 – 24 гаспадаркі і 28 жыхароў; 2021 – 4 гаспадаркі і 5 жыхароў.

**Вёска Гарадзішча**

Вядома з 1745 года з ХVIII ст.

Меліся млын, кавальня, жыхары займаліся бандарным, швецкім, кавальным і кравецкім промысламі.

З 1889 года працуе школа. Меліся хлебазапасны магазін, піцейны дом, царква. У 1905 годзе адкрылася казённая вінная крама. Працаваў прыёмны пакой, дзейнічаў заезны дом. У 1919 было арганізавана таварыства “Праца», якое налічвала 50 пайшчыкаў. У 1924 адкрыта хата-чытальня і бібліятэка. Дзейнічаў цэнтр па ліквідацыі непісьменнасці. У 1925 адкрыта школа І ступені навучання.

У 1930 – пачатковая школа ператворана ў 7-мігадовую.

У 1929 – арганізаваны калгас «Бальшавік”.

Тут працуюць стайня, хлявы для развядзення дамашняй птушкі.

У 1960 калгас «Бальшавік” увайшоў ў склад саўгаса «Колас» (цэнтр у в. Семукачы).

На тэрыторыі в. Гарадзішча размяшчаліся МТФ на 200 галоў БРС, трактарная брыгада, майстэрня, кузня, цялятнік, стайня.

Пасля вайны працавала школа, якая размяшчалася ў двух дамах. У 1954 годзе пабудавана новая сямігадовая школа і стала працаваць вячэрняя дзевяцігадовая.

У 1973годзе пабудаваны новы магазін, але ў 2010 годзе яго зачынілі.

Гарадзішчанскі сельскі клуб быў пабудаваны ў 1958 годзе рукамі жыхароў, пры калгасе «Бальшавік». У клубе размяшчаліся бібліятэка і ФАП.

1990 – 158 гаспадарак і 232 жыхары; 2021 – 49 гаспадарак і 75 жыхароў.

**Вёска Катвіна**

Заснавана ў пачатку пачатку 20-х гадоў ХХ ст. перасяленцамі з бліжэйшых хутароў. У 1926 – 21гаспадарка і 90 жыхароў.

У 1930 годзе жыхары ўступаюць у калгас «Трактар». У 1965 – ўвайшла ў склад саўгаса "Бялевічы".

1990 – 24 гаспадаркі і 44 жыхары; 2021 – 4 гаспадаркі і 4 жыхары.

**Вёска Коркаць**

Першая згадка пра вёску ў 1669 годзе. У вёсцы было каля 4-х дамоў і ўваходзіла яна ў склад Аленскай адміністрацыйнай адзінкі Быхаўскага павета. У 1920 годзе ў в. Коркаць жыло 10 сем'яў з прозвішчам Белавежкіны.

У 1929 годзе арганізаваны калгас «Камунар Магілёўшчыны». У склад калгаса не ўвайшло 20 сем'яў. У калгасе працавала кузня.

У 30-х гадах ХХ ст. пабудаваны яслі-сад, магазін, які ў сярэдзіне 60-х гадоў быў адрамантаваны. Закрыўся магазін у канцы 90-х гадоў

У гады ВАВ вёска была акупіравана фашыстамі з 1941 па 1944 гады. У вёсцы і наваколлі дыслацыраваўся 113-ты партызанскі атрад (з 1944 – полк) Магілёўскай ваенна-аператыўнай групы і Магілёўскі падпольны райком КП(б)Б . У вёсцы дзейнічала падпольная камсамольская арганізацыя. Штаб размяшчаўся ў хаце Белавежкіна Анісіма Васільевіча. У час ВАВ загінулі 22 жыхары в. Коркаць.

Пасля вайны пабудаваны кароўнік, стайня, свінагадоўчая ферма, мехдвор. Працавала кузня.

У сярэдзіне 50-х гадоў ХХ ст. паў-хаты Круталевіча Філіпа занімалася пад бібліятэку і кантору, быў пабудаваны клуб (у памяшканні меўся більярдны стол).

З 1954 года весква знаходзілася ў складзе Гарадзшчанскага сельсавета, а з 1965 – Семукацкага сельсавета.

У 1965 годзе была праведзена электрафікацыя.

У 1990 – 44 гаспадаркі і 103 жыхары. Веска знаходзіцца ў складзе саўгаса «Бялевічы». Размяшчаліся вытворчыя брыгада, ферма БРЖ.

У 2021 – 11 гаспадарак і 13 жыхароў.

**Вёска Майшчына.**

На Майшчыне да рэвалюцыі быў барскі дом, ферма,стайня. У барыні быў цагляны завод.

У 1929 годзе вёска Майшчына была заселеная сем'ямі Стрыкунова Адама, Андрэя Ліцвякова і Данілавых, якія жылі на хутарах.

У 30-я гады ХХ ст. вяскоўцы ўступілі ў калгас «Сцяг камунизму», цэнтр, якога знаходзіўся ў в. Малыя Бялевічы.

Працавала птушкагадоўчая ферма. Старшынёй калгаса быў Шкалькоў Навум Васільевіч.

У вёсцы была царква, якая спалена ў гады ВАВ.

У гады ВАВ дзейнічала партызанская брыгада № 113 Белавусава. У хаце Стрыкунова Андрэя Адамавіча і Стрыкунова Сямёна Адамавіча размяшчаўся Магілёўскі падпольны райкам КПБ і штаб ваенна-аператыўнай групы раёна. Сталовая размяшчалася ў доме Стрыкуновай Евы Канстанцінаўны. Яна сама гатавала ежу для партызан. У доме Стрыкуновых быў і Асман Касаеў, камандзір 121-га партызанскага палка, Герой Савецкага Саюза

З 1965 года ў складзе саўгаса «Бялевічы».

1990 – 28 гаспадарак і 65 жыхароў; 2021 – 8 гаспадарак і 9 жыхароў.

**Вёска Малое Запаточча.**

Вёска ўзнікла ў пачатку 20-х гадоў ХХ ст. у выніку дзялення в. Вялікае Запаточча, якая ў 1926 годзе налічвала 159 гаспадарак і 963 жыхара, на дзве вёскі Малое Запаточча і Вялікае Запаточча.

У 1930 годзе ўступілі ў калгас "Ленінская праўда". Школа знаходзілася ў в. Вялікае Запаточча. У 1960 годзе ўвайшла ў склад саўгаса «Колас».

1990 – 20 гаспадарак і 39 жыхароў; 2021 – 1 гаспадарка і 1 жыхар.

**Вёска Малыя Бялевічы**

Вядома з 18 стагоддзя.

Вёска засялялася сем'ямі з бліжэйшых хутароў. Першымі перасяленцамі былі сем'і Альховікаў і Курапаценка Кузьмы Цітовіча з 6 сынамі.

У 1925 годзе адкрыта працоўная школа 1-ай прыступкі – 70 вучняў. Працавала бібліятэка.

У 1929 арганізаваны калгас «Сцяг камунізму», які адразу атрымаў першы трактар.У 1931 аб’ядноўваў 67 гаспадарак. Была стайня і ферма.

У 1930 годзе пачатковая школа ператворана ў сямігадовую. 1936 – 304 вучні. У 1945 пачала дзейнічаць дзесяцігадовая школа. Школа прапрацавала да 1973 года.

У гады ВАВ была акупіравана фашыстамі з 1941 па 1944 гады. У ваколіцах і вёсцы базіраваўся 113-ты партызанскі атрад.

Гітлераўцы ў лютым 1943 года спалілі зажыва 41 жыхара з вёсак Малыя Бялевічы і Навабеліца, а ў верасні 1943 – 69 двароў.

У сярэдзіне 50-х гадоў ХХ ст. быў пабудаваны клуб, які прапрацаваў да канца 80-х гадоў ХХ ст. і магазін, які працуе да гэтага часу.

У 1965 калгас увайшоў у склад саўгаса «Бялевічы».

1990 – 46 гаспадарак і 148 жыхароў; 2021 – 19 гаспадарак і 28 жыхароў.

**Вёска Міхайлаўск.**

Заснавана ў пачатку 20-х гадоў ХХ ст. перасяленцамі з суседніх хутароў.

У 1930 гады пасялкоўцы ўступілі ў калгас імя Будзёнага, адкуль і пайшла простамоўная назва пасёлка «Будзёны». Працавалі дзве брыгады (жыхары в. Паўлаўск і в. Міхайлаўск).

У гады ВАВ вёска была акупіравана фашыстамі з 1941 па 1944 гады Гітлераўцы ў верасні 1943 года спалілі 35 двароў і растралялі 2-х жыхароў.

Пасля вайны вёску адбудавалі. Былі пабудаваны стайні, свінагадоўчая ферма, у пачатку 50-х гадоў ХХ ст. – кароўнік, якія праіснавалі да пачатку 60-х гадоў ХХ ст. У 1965 годзе ўсю гаспадарчую дзейнасць перавялі ў в. Вялікія Бялевічы.

1990 – 33 гаспадаркі і 77 жыхароў; 2021 – 9 гаспадарак і 14 жыхароў.

**Вёска Мікалаеўка**

Заснавана ў пачатку 20-х гадоў ХХ ст. перасяленцамі з бліжэйшых хутароў.

У 1926 – 36 гаспадарак, 192 жыхара. У 1930 годзе жыхары ўступілі ў калгас "Першага Мая", цэнтр, якога знаходзіўся ў в. Аляксандроў. 1940 – 11 гаспадарак і 45 жыхароў.

Падчас ВАВ у вёсцы грунтаваўся 121 партызанскі атрад. У верасні 1943 года гітлераўцы цалкам спалілі вёску.

У 1965 годзе ўвайшла ў склад саўгаса «Бялевічы».

1990 – 7 гаспадарак і 19 жыхароў; 2021 – 1 гаспадарка і 1 жыхар.

**Вёска Навабеліца**

Заснавана ў пачатку 20-х гадоў ХХ ст. перасяленцамі з іншых хутароў. 1926 – 20 гаспадарак і 97 жыхароў. 1930 г. жыхары ўступаюць у калгас «Бальшавік».

Падчас ВАВ у вёсцы і яе ваколіцах грунтаваўся 113 партызанскі атрад.

З 1965 годзе ўвайшла ў склад саўгаса "Бялевічы". Да вайны і пасля вайны дзеці хадзілі ў Малабялевіцкую школу.

1990 – 21 гаспадарка і 37 жыхароў; 2021 – 2 гаспадаркі і 5 жыхароў.

**Вёска Новая Ніва**

Заснавана ў пачатку 20-х гадоў ХХ ст. перасяленцамі з бліжэйшых хутароў. Уваходзіць у склад Хонаўскага сельсавета. З 1965 года знаходзіцца ў складзе Семукацкага сельсавета. У 1926 годзе 4 гаспадаркі і 19 жыхароў.

У 1931 годзе быў арганізаваны калгас імя Сталіна. У 1965 годзе ўвайшла ў склад саўгаса "Колас". У вёсцы размяшчалася авечкагадоўчая ферма.

1990 – 19 гаспадарак і 39 жыхароў; 2021 – 7 гаспадарак і 12 жыхароў.

**Вёска Паўлаўск**

Заснавана ў пачатку 20-х гадоў ХХ ст. перасяленцамі з хутароў. У 1926 годзе было 9 дамоў і 41 жыхар.

У 1930 годзе ўступілі ў калгас імя Будзёнага, цэнтр якога знаходзіўся в. Міхайлаўск. У в. Паўлаўск была ферма буйной рагатай жывёлы і прыстасаваны будынак для авечак.

Падчас Вялікай Айчыннай вайны знаходзіліся ў акупацыі.

У 1965 годзе ўвайшла ў склад саўгаса «Бялевічы». Гаспадарчых аб'ектаў не было.

1990 – 11 дамоў і 26 жыхароў; 2021 – 1 гаспадарка і 1 жыхар.

**Вёска Перамога**

Заснавана ў пачатку 20-х гадоў ХХ ст. перасяленцамі з бліжэйшых хутароў. Раней землі належалі памешчыку. Вёска ў 1925 годзе адносілася да Ханоўскага сельсавета. З 1965 года ўваходзіць у склад Семукацкага сельсавета.

У 1930 годзе жыхары ўступілі ў калгас імя Разіна, які знаходзіўся на тэрыторыі Хонаўскага сельсавета.

Падчас Вялікай Айчыннай вайны знаходзіліся ў акупацыі.

У 1965 годзе ў вайшла ў склад саўгаса «Бялевічы». У 1983 – створана пчалапасека.

1990 – 7 дамоў і 10 жыхароў; 2021 – жыхароў няма.

**Вёска Паддуб’е**

Першае згадванне адносіцца да 1871 года. Тут пасяліліся перасяленцы з Мацерыч Мінскай губерніі. Сыны з жонкамі з сямей Несцяровічаў і Паддубскіх пасля службы ў арміі ў пошуках зямельных надзелаў купілі зямлю ў памешчыка Копцелева. Распрацоўваючы лясныя ўгоддзі, самі жылі ў зямлянках. Першымі пасяленцамі былі Паддубскія Агей, Аляксей, Емяльян і Несцяровіч Аляксей. Ад названня прозвішча і пайшла назва населенага пункта.

У 1930 годзе быў арганізаваны калгас «Прагрэс», сюдыж увайшла в. Укружжа, дзейнічаў цагельны завод. Былі свае кузня,канюшня, амбары.

У канцы 40-х гадоў ХХ ст. пабудавана пачатковая школа, якая працавала да пачатку 50-х гадоў ХХ ст. У 1953 годзе будынак школы перавезены ў в. Бярозаўка, а вучні сярэдніх і старэйшых класаў хадзілі ў школу ў в. Малыя Бялевічы.

У 1942 годзе ў в. Паддуб’е прыйшлі армейцы, трапіўшыя ў акружэнне, і, правёўшы сход, вырашылі арганізаваць партызанскі атрад. Так быў арганізаваны 113-ты партызанскі атрад Белавусава. У в. Паддуб’е ў хаце Несцяровіча П.М. размясціўся штаб. З фронту ў в. Паддуб’е не вярнуліся пасля вайны 8 чалавек.

Пасля вайны калгас узначальваў Пётр Міхайлавіч Несцяровіч. МТС знаходзілася ў в. Вендараж. З 1965 года ў складзе саўгаса «Бялевічы».

1990 – 15 гаспадарак і 17 жыхароў; 2021 – гаспадарак і жыхароў няма.

**Вёска Пуща**

Заснавана ў пачатку 20-х гадоў ХХ ст. перасяленцамі з бліжэйшых хутароў. У 1926 – 27 дамоў і 21 жыхар.

У 1930 годзе ўступілі ў калгас «Колас». Была асобная брыгада і ферма буйной рагатай жывёлы.

Падчас вайны была акупіравана. У 1943 годзе партызанамі разгромлены паліцэйскі ўчастак.

У вёсцы пасля вайны знаходзілася пачатковая школа і працавала да 1980года.

У 1965 годзе ўступілі ў склад саўгаса «Колас». З фермы была пераабсталявана свінаферма і створана агародніцкая брыгада. У пачатку 70-х гадоў ХХ ст. сталі займацца вырошчваннем цялят.

1990 – 25 гаспадарак і 36 жыхароў; 2021 – 4 гаспадаркі і 6 жыхароў.

**Вёска Рог**

Заснавана ў 1920 гады перасяленцамі з бліжэйшых хутароў. З 1924 па 1965 год адносілася да Гарадзішчанскага сельсавета. З 1965 – да Семукацкага сельсавета. У 1930 годз жыхары ўступілі ў калгас «Колас». Цэнтр знаходзіўся ў в. Семукачы. У населеным пункце ніякіх гаспадарчых аб'ектаў не было. Падчас вайны вёска была акупіравана немцамі.

У 1960 годзе ўступіла ў склад саўгаса «Колас».

1990 – 16 гаспадарак і 31 жыхар; 2021 – 4 гаспадаркі і 4 жыхары.

**Вёска Рубеж**

Вёска заснавана ў пачатку 20 стагоддзя. 1926 – 10 дамоў і 49 жыхароў. У 1929 годзе ўступілі ў калгас "Першага мая", цэнтр якога знаходзіўся ў в. Аляксандроў. З 1965 года населены пункт адносіўся да Семукацкага сельсавета. У 1965 годзе ўвайшоў у склад саўгаса «Бялевічы».

1990 – 8 гаспадарак і 10 жыхароў; 2017 – населены пункт скасаваны.

**Вёска Сінюга**

Вёска заснавана ў пачатку 20-х гадоў ХХ ст перасяленцамі з бліжэйшых хутароў. Адносілася да Гарадзішчанскага сельсавету. З ліпеня 1965 года ўвайшла ў склад Семукацкага сельсавета.

Пачатковая школа была пабудавана да вайны і праіснавала да 1972 года. З 1930 года ўваходзіла ў склад калгаса «Колас». З 1960 – у складзе саўгаса «Колас».

1990 – 33 гаспадаркі і 54 жыхары; 2021 – 5 гаспадарак і 6 жыхароў.

**Вёска Смалярня**

Заснавана ў пачатку 20-х гадоў ХХ ст. перасяленцамі з бліжэйшых хутароў. З 1924 па 1965 год адносілася да Гарадзішчанскага сельсавета. З 1965 – да Семукацкага сельсавета

У 1930 годе вяскоўцы ўступілі ў калгас «Колас».

У гады ВАВ веска была акупіравана фашыстамі з 1941 па 1944 год.

У 1960 годзе веска ўвайшла ў склад саўгаса "Колас".

1990 – 10 гаспадарак і 20 жыхароў; 2021 – 3 гаспадаркі і 4 жыхары.

**Вёска Хімніца**

Заснавана ў пачатку 20-х гадоў ХХ ст. перасяленцамі з бліжэйшых хутароў. У 1930 годзе ўступілі ў калгас «Колас», цэнтр якога знаходзіўся ў в. Семукачах. З 1965 годзе ў складзе саўгаса «Колас».

З 1965 годзе уваходзіць у склад Семукацкага сельсавета.

Падчас вайны вёска была акупіравана немцамі.

1990 – 21 гаспадарка і 44 жыхара ; 2021 – 5 гаспадарак і 8 жыхароў.

**Вёска Укружжа**

Першае згадванне аб вёсцы было ў 18 стагоддзі. У 1909 годзе 9 дамоў, 67 жыхароў. У 1926 – 18 дамоў і 95 жыхароў.

У 1930 годзе вёска ўваходзіла ў склад калгаса «Прагрэс». Дзейнічаў торфазавод. У вёсцы быў арганізаваны гурток па ліквідацыі непісьменнасці сярод дарослых.

У пачатку 40-х гадоў ХХ ст. дзеці хадзілі ў пачатковую школу ў в. Паддуб'е.

З 1965 года ўваходзіць у адну з брыгад саўгаса "Бялевічы".

1990 – 4 гаспадаркі і 6 жыхароў; 2017 – населены пункт скасаваны.